stanford-oval/wikipedia huggingface dataset:
Brotulat
Taksonomia

Brotuloihin kuuluu lähteestä riippuen 91–107 lajia 31–32 suvussa. Heimo jaetaan kahteen alaheimoon, Bythitinae ja Brosmophycininae. Brosmophycininae voidaan jakaa vielä kahteen tribukseen. Brotuloiden heimoon kuuluvia lajeja ovat muun muassa rusobrotula (Brosmodorsalis persicinus), limabrotula (Brosmophyciops pautzkei), keltabrotula (Brotulina fusca), manalankala (Lucifuga subterraneus) ja sinimanalankala (Lucifuga dentatus).
Anatomia

Brotulat ovat ruumiinmuodoltaan pitkulaisia kaloja ja ne voivat kasvaa 5–100 cm pitkiksi. Alaheimoihin Bythitinae ja Brosmophycininae kuuluvat lajit eroavat toisistaan eviensä perusteella. Bythitinae-alaheimon lajeilla selkä-, pyrstö- ja peräevät ovat yhtyneet, kun Brosmophycininae alaheimon lajeilla pitkät selkä- ja peräevät ovat pyrstöevästä erilliset. Suurimmalla osalla brotuloista on suomut, mutta jotkin lajit ovat suomuttomia. Luolissa elävät Lucifuga-suvun lajit ovat sokeita. Kaikki heimon kalat ovat vivipaarisia eli synnyttävät eläviä poikasia.
Levinneisyys ja elinympäristö

Useimmat brotulojen heimon lajit elävät trooppisilla ja subtrooppisilla vesillä Atlantin, Intian valtameren ja Tyynenmeren alueilla. Monet lajit ovat mereisiä, mutta muutamia makean veden ja murtoveden lajeja tunnetaan, ja ne ovat usein luolissa esiintyviä. Brotulat elävät tyypillisesti meren pinnan läheisyydestä koralliriuttojen ympäristöissä, mutta jopa 5 500 metrin syvyydessä eläviä lajeja tunnetaan.
Karl Fredrik Hellsten

Karl Fredrik Hellsten (21. lokakuuta 1866 Alastaro – 13. marraskuuta 1956 Turku) oli suomalainen poliitikko, joka toimi Suomen Työväenpuolueen puheenjohtajana vuosina 1900–1903 ja uudelleen virkaa tekevänä puheenjohtajana touko–lokakuussa 1904. Hellsten oli turkulainen ja ammatiltaan puuseppä. Oulun edustajakokouksessa 1906 hän vastusti kaikenlaista väkivaltaista toimintaa ja piti vaalilippua ainoana oikeana aseena.
Hän kuului ryhmään, joka perusti Länsisuomen Työmies -lehden, ja hän oli myös sen toimittaja vuosina 1900–1905. Hellsten oli vastaava toimittaja, kun päätoimittaja oli N. R. af Ursin
Kirjallisuutta

Karvinen, Vesa: Työn ja aatteen toverit.  Helsinki:  Suomen sosialidemokraattinen puolue, 1992.  ISBN 951-9220-51-8
| 0 | 1 | 2 |
| --- | --- | --- |
| Edeltäjä: J. A. Salminen | SDP:n puheenjohtaja 1900–1903 | Seuraaja: Taavi Tainio |
| --- | --- |
Auktoriteettitunnisteet: Kansalliset :  Suomi (KANTO)
Helootit

Hallinto
Spartan kuningas
Efori
Gerusia
Apella
Luokat
Homoioi
Perioikit
Helootit
Helootit olivat orjien luokka erityisesti antiikin Spartassa. Varhaisimmat helootit olivat Lakonian alkuasukkaita, jotka olivat joutuneet spartalaisten alistamiksi. 600-luvulla eaa. Sparta valtasi Messenian ja alisti myös sikäläisen alkuperäisväestön. Tämän jälkeen suurin osa helooteista oli messenialaisia. Helootit eivät olleet kenenkään kansalaisen yksityisomaisuutta, vaan he kuuluivat valtion omistukseen. He tekivät maaorjien tapaan töitä maatiloilla ja kotitalouksissa, minkä lisäksi he toimivat myös spartalaisten hopliittien avustajina, kevytaseisina tai soutajina Spartan laivastossa.
Helootteja oli paljon enemmän kun Spartan kansalaisia, minkä takia spartalaiset pelkäsivät, että nämä nousisivat kapinaan, ja pitivät aina itseään valmiudessa tämän varalta. Helootteja valvottiin tarkasti, ja kaikista kapinayrityksistä rangaistiin ankarasti. Vuonna 464 eaa. syttyi kaikkein vakavin heloottikapina, joka oli seurausta Spartassa tapahtuneesta maanjäristyksestä. Kapinoiden pelosta spartalaiset eivät yleensä halunneet lähettää armeijaansa kovin kauaksi Peloponnesokselta. Nuoret spartalaiset miehet ottivat osaa krypteiaksi kutsuttuun rituaaliin, jonka yhteydessä he saivat tappaa epäilyttäviksi katsottuja helootteja.
Helootit avustivat isäntiään sotaretkillä, ja jos joku heistä osoitti eritystä urhoollisuutta sodassa, hänet saatettiin vapauttaa. Tällaisia entisiä helootteja kutsuttiin nimellä neodamodeis (”uuskansalaiset”); he saivat taistella Spartan armeijassa hopliitteina. Heloottinaisen ja spartalaisen miehen lapsia kutsuttiin nimellä mothakes.
Spartan helootteihin perustuva järjestelmä romahti, kun thebalainen Epameinondas kukisti Spartan vuonna 371 eaa. ja vapautti Messenian Spartan vallasta.
Bristol Aeroplane Company

| Bristol Aeroplane Company |
| --- | --- |
Perustettu:  1910
Lakkautettu:  1959
Toimiala:  lentokoneteollisuus
Infobox OKVirheellinen NIMI-arvo: 
Vuonna 1963 tehty kopio Bristol Boxkitestä.
Bristol Aeroplane Company oli aikoinaan merkittävä englantilainen lentokonetehdas. Vuonna 1959 se sulautui monen muun englantilaisen lentokonetehtaan mukana uuteen British Aircraft Corporation -yhtiöön, josta sittemmin tuli British Aerospace.
Synty ja ensimmäinen maailmansota

Bristol-tehdas syntyi vuonna 1910 nimellä "British and Colonial Aeroplane Company". Tehdas perustettiin Filtoniin, jossa perustajalla Sir George Whitellä oli toiminnassa juna- ja linja-autotehdas. Bristolin ensimmäinen lentokone oli kopio ranskalaisen Voisinin Zodiac Boxkite-lentokoneesta, joka kehittyi hitaasti lentokelpoiseksi. Yhtiö perusti lentokoulun, johon tehtaan toiminta perustui.
Ensimmäinen maailmansota nosti tehtaan tuotannon - sen lopussa yhtiössä toimi 3 000 työntekijää. Tehtaan päässuunnittelijaksi tuli romanialainen Henri Coandă ja sittemmin Frank Barnwell.
1920- ja 1940-luvut

Sodan jälkeen tehtaan päätuote oli Bristol Bulldog -hävittäjä. Bristol Blenheimin kehittäminen 1930-luvun puolivälissä oli valmistelua toiseen maailmansotaan englantilaisen sanomalehtimiljonäärin sponsoroidessa koneen kehittämistä.
Toinen maailmansota

Toinen maailmansota nosti yhtiön tuotannon uuteen huippuun. Tuotteisiin kuuluivat mm. Bristol Beaufort ja Bristol Beaufighter. Beaufort saavutti laajalti mainetta Maltalla sijaitsevista tukikohdista, tehden torpedopommituksia Akselivaltojen laivastoja vastaan.
Tukitoimien kohde toisen maailmansodan jälkeen

Sodan jälkeen tehdas opetteli helikoptereiden valmistuksen. Helikopteriosasto siirtyi vuonna 1960 Westlandin omistukseen. Sodan jälkeen yhtiö pyrki myös aitoon siviilituotantoon valmistamalla 1930-luvun BMW:n kopiota Bristol Cars -divisioonassaan.
Valtion tukitoimet (Brabazonin komitea) johtivat yhtiön kuljetuslentokoneiden ja matkustajalentokoneiden valmistukseen. Bristol Brabazon -matkustajalentokone tehtiin aikanaan maailman suurimmaksi, mutta se epäonnistui kaupallisesti. Bristol Britannia -potkuriturbiinikone pärjäsi syntyvässä Länsi-Euroopan syöttöliikennemarkkinassa kohtuullisen hyvin. Bristol Freighter oli suhteellisen suosittu kuljetuskone.
Yhtiö kokeili taitojaan myös ohjuksissa, tuloksena oli Bristol Bloodhound -ilmatorjuntaohjus. Ohjusosasto on nykyisin osa EADSin MBDA-divisioonaa.
1950-luvun lopussa myös Bristol tutki ylisoonisen matkustajalentokoneen toteuttamista. Bristol 188-koelentokone valmistui aikana, jolloin Bristol oli jo osa BAC:ia.
Fuusioitumisten sarja

Vuonna 1955 yhtiö muodosti kolme tytäryhtiötä: Bristol Aircraft, Bristol Cars ja Bristol Aero Engines.
Bristol Aero Engines fuusíoitui Armstrong Siddeleyn kanssa muodostaen Bristol Siddeley -moottoritehtaan.
Bristol Siddeley sulautui Rolls-Royce -yhtiöön vuonna 1966.
Bristol Aircraft sulautui vuonna 1959 English Electricin, Vickers-Armstrongsin ja Hunting Aircraftin lentokonevalmistuksen kanssa British Aircraft Corporationiin. Vuonna 1960 Bristolin helikopterivalmistus siirtyi Westland Aircraftin omistukseen.
Aiheesta muualla

Wikimedia Commonsissa on kuvia tai muita tiedostoja aiheesta .
Bristolin valmistamia lentokonemoottoreita (englanniksi)
Suomen ilmavoimien Bristol Blenheim Mk. IV (BL-129)
RAF:n Bristol Britannia vuonna 1964
Isambard Kingdom Brunel

Isambard Kingdom Brunel.
Isambard Kingdom Brunel (9. huhtikuuta 1806 – 15. syyskuuta 1859) oli englantilainen insinööri. Insinöörinä hän oli hyvin monipuolinen ja suunnitteli niin rautateitä, siltoja ja rautatieasemia kuin uraauurtavia höyrylaivoja.
Brunelin insinööri-isä Marc Isambard Brunel oli paennut Ranskasta vallankumouksen aikana. Poika opiskeli sekä Englannissa että Ranskassa. Hänen ensimmäinen mittava suunnittelutyönsä oli yhdessä isän kanssa tehty Thamesin tunneli Rotherhithestä Wappingiin. Sen toteutus valmistui vuonna 1843. Jo vuonna 1831 Brunel voitti suunnittelukilpailun Avon-joen ylittävästä riippusillasta, mutta silta valmistui vasta 1864. Vuodesta 1833 Brunel työskenteli Great Westernin pääsuunnittelijana toteuttaen taidokkaan Great Western Railwayn Lontoon ja Bristolin välille. Hän suunnitteli lukuisia siltoja ja tunneleita laajenevan rautatieverkon tarpeisiin. Brunelin haaveena oli reitti, jossa hänen suunnittelemaltaan Paddingtonin rautatieasemalta pääsisi Bristolin kautta suoraan uuteen maailmaan vievään laivaan. Vuonna 1838 laskettiin vesille ensimmäinen Brunelin suunnittelema höyrylaiva, SS Great Western, joka oli rautavahvisteinen puualus, 77 metrillä aikansa suurin ja suunniteltu Atlantin vesille. Seuraava alus oli 98-metrinen rautarunkoinen SS Great Britain, ensimmäinen alus, jossa oli potkuri. Kolmas alus oli jättikokoinen, 215 metriä pitkä SS Great Eastern.
Mediassa

Bob Godfrey ohjasi vuonna 1975 Brunelista humoristisen piirroslyhytelokuvan Great. Se voitti vuonna 1976 sekä parhaan lyhytanimaation Oscar-palkinnon että parhaan lyhytelokuvan Bafta-palkinnon.
BBC:n järjestämässä 100 Greatest Britons -äänestyksessä vuonna 2002 Brunel valittiin kaikkien aikojen toiseksi suurimmaksi britiksi heti Winston Churchillin jälkeen.
Aiheesta muualla

Kuvia tai muita tiedostoja aiheesta Isambard Kingdom Brunel Wikimedia Commonsissa
The Times obituary for Isambard Kingdom Brunel  19.9.1859. The Vauxhall Society. Viitattu 11.6.2007. (englanniksi)
| Auktoriteettitunnisteet  |
| --- | --- |
Kansainväliset:  FAST  ISNI  VIAF  WorldCat 
Kansalliset:  Norja  Ranska  BnF data  Saksa  Israel  Belgia  Yhdysvallat  Ruotsi  Japani  Tšekki  Australia  Kroatia  Alankomaat  Puola 
Taiteenala:  Musée d'Orsay  RKD Artists  ULAN 
Henkilöt:  Deutsche Biographie  DDB  Structurae  Trove 
Muut:  SNAC 2  IdRef  Te Papa (New Zealand)
HMS Bruray

| HMS Bruray |
| --- | --- |


Aluksen vaiheet
Rakentaja:  Trawler Builders Cook Welton and Gemmell, Beverley
Laskettu vesille:  16. toukokuuta 1942
Palveluskäyttöön:  1. kesäkuuta 1942
Poistui palveluskäytöstä:  8. lokakuuta 1943
Loppuvaihe:  myyty 11. helmikuuta 1946
Tekniset tiedot
Uppouma:  545 t
Pituus:  49,99 m (kokonaispituus)
Leveys:  8,38 m
Syväys:  3,2 m
Koneteho:  850 ihp
Nopeus:  12 Solmua
Miehistöä:  40
Aseistus
Aseistus:  1 x 12 naulan QF Mk V -tykki 3 x Oerlikon 20 mm  -ilmatorjuntatykkiä 2 x .303 Browning -konekivääriä 2 syvyyspomminheitintä, joihin sisältyi 35 Mk VII-syvyyspommia
HMS Bruray (viirinumero T236) oli Britannian kuninkaallisen laivaston Isles-luokan aseistettu sukellusveneidentorjuntatroolari.
Valmistus

Alus tilattiin heinäkuussa 1941 Trawler Builder Cook Welton and Gammellilta Beverleystä, ja sen moottorin toimitti Holmes. Alus laskettiin vesille 16. toukokuuta 1942 ja otettiin palvelukseen 1. kesäkuuta.
Palvelus

Alus lainattiin 8. lokakuuta 1943 Portugalin laivastolle, joka nimesi sen NRP P1:ksi. Alus palautettiin 2. heinäkuuta 1945 kuninkaalliselle laivastolle, joka siirsi sen reserviin. Alus myytiin 11. helmikuuta 1946 Portugalille, joka liitti sen laivastoonsa lokakuussa nimellä NRP São Miguel (runkonumero M). Aluksen runkonumeroksi vaihdettiin 1951 M403. Alus romutettiin Lissabonissa 1957.
Helsingfors-Posten

| Helsingfors-Posten |
| --- | --- |
Lehtityyppi:  sanomalehti
Julkaisija:  Jac. Ahrenberg
Levikki:  10 000 (1905)
Perustettu:  1902
Lakkautettu:  1905
Päätoimittaja:  Karl Flodin
Kotikunta:  Helsinki
Ilmestymistiheys:  7 kertaa viikossa
Kieli:  ruotsi
Helsingfors-Posten oli Helsingissä vuosina 1902–1905 ilmestynyt ruotsinkielinen sanomalehti.
Lehti perustettiin täyttämään ruotsinmieliseen lehtikenttään jäänyttä aukkoa, kun Nya Pressen- ja Aftonposten-lehdet oli lakkautettu vuonna 1900 ja Dagligt Allehanda vuonna 1901. Lehden vastaava toimittaja oli Karl Flodin. Lehti ilmoitti ajavansa ruotsinkielisen väestönosan oikeuksia, mutta kannatti myös yhteistoimintaa suomenkielisten perustuslaillisten kanssa.
Vuonna 1905 Helsingfors-Posten sai kilpailijan, kun Nya Presseniä alettiin julkaista uudelleen, ja vuoden 1906 alusta lehti päätettiin sulauttaa Nya Presseniin.
Brothers in Arms (albumi)

| Brothers in Arms Dire Straits |
| --- | --- | --- |

Studioalbumin tiedot
 Äänitetty : marraskuu 1984 – maaliskuu 1985, AIR Studiot, Montserrat AIR Studiot, Lontoo Power Station, New York
 Julkaistu: 1. toukokuuta 1985
 Tuottaja(t): Mark Knopfler, Neil Dorfsman
 Tyylilaji: rock
 Kesto: 54.40
 Levy-yhtiö: Vertigo Records
Listasijoitukset
  1. (21 viikkoa, 26.5.1985)   1. (18 viikkoa, 2.6.1985)   1. (14 viikkoa, 25.5.1985)   1. (14 viikkoa, 1.6.1985)   1. (13 viikkoa, 26.5.1985)   1. (12 viikkoa, viikko 20/1985)   1. (11 viikkoa, 31.5.1985)   1. (5 viikkoa, toukokuu 1985)   1. (2 viikkoa, 1.6.1985)   1. (1985)   1. (viikko 24/1985)
Dire Straitsin muut julkaisut
| Alchemy 1984 | Brothers in Arms 1985 | Money for Nothing 1988 |
Brothers in Arms on brittiläisen rock-yhtye Dire Straitsin toukokuussa 1985 julkaisema viides studioalbumi. Albumista tuli todellinen maailmanmenestys: sitä myytiin 29 miljoonaa kappaletta. Levy oli 1980-luvun kolmanneksi parhaiten myyty albumi, ja kaikkien aikojen 20. parhaiten myynyt (tilanne 2007).
Esimerkiksi Britanniassa albumi oli listaykkösenä 14 viikkoa, ja sillä on vuoteen 2010 mennessä kertynyt listaviikkoja yhteensä 228. Levyn merkittävimpiä kappaleita ovat ”Money for Nothing”, ”Walk of Life” ja ”Brothers in Arms”.
Levy oli yksi ensimmäisistä CD-markkinoille suunnatuista, ja erityisesti Britanniassa Brothers in Arms yhdistetään vahvasti CD-formaatin läpimurtoon. Albumin nimikappale ”Brothers in Arms” oli siellä myös ensimmäinen CD-single. Levyn neljä viimeistä kappaletta keskittyivät El Salvadorin ja Nicaraguan 1980-luvun sissisotiin. ”Money for Nothing”, jossa vierailee Sting, oli yksi MTV-aikakauden edelläkävijäkappaleita.
Yhtye voitti albumilla kolme Grammya.
Helsingin Sanomien Markku Fagerlund kirjoitti levyarvostelussaan albumin sisältävän aiempaa enemmän hitaita balladeja ja puhallinsoitinten käyttöä, mutta musiikin olevan tuttua. Hän piti levyä erittäin hyvänä, joskaan ei ehkä Dire Straitsin siihen mennessä parhaana.
Kappaleet

Kaikki kappaleet kirjoittanut Mark Knopfler, ellei toisin mainita.
So Far Away – 5.12  (03:59 LP:llä)
Money for Nothing – 8.26 (säv. Knopfler/Sting) (7:04 LP:llä)
Walk of Life – 4.12  (4:07 LP:llä)
Your Latest Trick – 6.33  (4:46 LP:llä)
Why Worry – 8.31  (5:22 LP:llä)
Ride Across the River – 6.58
The Man's Too Strong – 4.40
One World – 3.40
Brothers in Arms – 6.55
Listasijoitukset

Albumi
| Vuosi | Lista | Sijoitus |
| --- | --- | --- |
| 1985 | Billboard 200 | 1 |

Singlet
| Vuosi | Single | Lista | Sijoitus |
| --- | --- | --- | --- |
| 1985 | "Money for Nothing" | Billboard Mainstream Rock Tracks | 1 |
| 1985 | "Money for Nothing" | The Billboard Hot 100 | 1 |
| 1985 | "One World" | Billboard Mainstream Rock Tracks | 8 |
| 1985 | "So Far Away" | Billboard Mainstream Rock Tracks | 29 |
| 1985 | "Walk of Life" | Billboard Adult Contemporary | 4 |
| 1985 | "Walk of Life" | Billboard Mainstream Rock Tracks | 6 |
| 1985 | "Walk of Life" | The Billboard Hot 100 | 7 |
| 1986 | "Ride Across the River" | Billboard Mainstream Rock Tracks | 21 |
| 1986 | "So Far Away" | Billboard Adult Contemporary | 3 |
| 1986 | "So Far Away" | The Billboard Hot 100 | 19 |
Sertifikaatiot

| Myöntäjä | Taso | Päivä |
| --- | --- | --- |
| BPI – UK | Kulta | 16. toukokuuta 1985 |
| BPI – UK | Platina | 16. toukokuuta 1985 |
| CRIA – Kanada | Kulta | 1. heinäkuuta 1985 |
| CRIA – Kanada | Platina | 1. heinäkuuta 1985 |
| RIAA – U.S. | Kulta | 23. heinäkuuta 1985 |
| CRIA – Kanada | Tuplaplatina | 1. elokuuta 1985 |
| RIAA – U.S. | Platina | 13. elokuuta 1985 |
| CRIA – Kanada | 3x platina | 27. elokuuta 1985 |
| BPI – UK | Tuplaplatina | 13. syyskuuta 1985 |
| CRIA – Kanada | 4x Platina | 17. syyskuuta 1985 |
| RIAA – U.S. | Tuplaplatina | 24. syyskuuta 1985 |
| CRIA – Kanada | 5x Platina | 17. lokakuuta 1985 |
| CRIA – Kanada | 6x Platina | 31. lokakuuta 1985 |
| RIAA – U.S. | 3x platina | 13. marraskuuta 1985 |
| CRIA – Kanada | 7x Platina | 25. marraskuuta 1985 |
| BPI – UK | 3x Platina | 5. joulukuuta 1985 |
| CRIA – Kanada | 8x Platina | 23. joulukuuta 1985 |
| RIAA – U.S. | 4x Platina | 29. tammikuuta 1986 |
| CRIA – Kanada | 9x Platina | 6. helmikuuta 1986 |
| CRIA – Kanada | 10x Platina | 23. huhtikuuta 1986 |
| RIAA – U.S. | 5x Platina | 28. toukokuuta 1986 |
| BPI – UK | 11x Platina | 1. helmikuuta 1987 |
| BPI – UK | 12x Platina | 1. helmikuuta 1987 |
| BPI – UK | 8x Platina | 24. helmikuuta 1987 |
| BPI – UK | 10x Platina | 1. marraskuuta 1987 |
| RIAA – U.S. | 6x Platina | 18. tammikuuta 1989 |
| RIAA – U.S. | 7x Platina | 17. elokuuta 1994 |
| RIAA – U.S. | 9x Platina | 7. elokuuta 1996 |
| BPI – UK | 13x Platina | 31. lokakuuta 1997 |
Adenohypofyysi

Hypofyysi aivojen pohjaosan poikkileikkauksessa. Adenohypofyysi on väritetty vaaleanpunaiseksi, neurohypofyysi hieman tummemmaksi punaiseksi.
Adenohypofyysi eli aivolisäkkeen etulohko (lat. lobus anterior hypophyseos / adenohypophysis) on elimistön hormonitoiminnan kannalta keskeinen rauhanen. Aivolisäkkeen etulohko ja takalohko muodostavat yhdessä aivolisäkkeen, joka kuuluu elimistön umpieritysjärjestelmään. Adenohypofyysi erittää verenkiertoon lukuisia hormoneja, jotka säätelevät muun muassa kasvua, aineenvaihduntaa, stressiä ja seksuaalitoimintoja.
Etulohkon kasvaimet voivat saada aikaan liiallista etulohkon hormonien eritystä. Esimerkiksi liiallinen kasvuhormonin eritys voi johtaa lapsella gigantismiin tai aikuisella akromegaliaan. Adenohypofyysin heikentynyt toiminta puolestaan voi johtaa lyhytkasvuisuuteen.
Rakenne

Adenohypofyysi on muodostunut sikiökaudella suuontelon katosta ja se on siis epiteelikudosta. Siinä on runsaasti verisuonia ja endokriinisia soluja, mutta vain vähän hermosyitä. Etulohko voidaan jaotella kolmeen osaan: etuosaan (pars distalis), takalohkoa vasten jäävään väliosaan (pars intermedia) sekä aivolisäkkeen rungon peittävään osaan (pars tuberalis). Näistä etuosa on suurin, solukannaltaan monipuolisin ja hormonitoiminnan kannalta merkittävin. Pars tuberalis koostuu enimmäkseen gonadotrofeista. Väliosan merkitys on suurelta osin epäselvä.
Etulohkon hormonien tuotantoa ja eritystä verenkiertoon säätelee hypotalamus. Hypotalamuksen hormonit kulkevat aivolisäkkeen etulohkoon hypotalamuksen ja aivolisäkkeen yhteisen porttilaskimojärjestelmän kautta. Hypotalamuksen soluista statiinit ja liberiinit siirtyvät hiussuoniverkostoon, josta ne kulkevat pieniä laskimoita pitkin aivolisäkkeen soluja ympäröiviin hiussuoniin. Tämä porttilaskimojärjestelmä mahdollistaa sen, että hypotalamuksen erittämät statiinit ja liberiinit pääsevät nopeasti vaikuttamaan aivolisäkkeen eritykseen. Lisäksi porttilaskimojärjestelmän ansiosta hypotalamuksen neurohormonit eivät tuhoudu isossa verenkierrossa tai joudu munuaisten eritettäväksi ennen aivolisäkkeeseen pääsyään. Etulohkoon ei tule hermosyitä suoraan hypotalamuksesta.
Adenohypofyysin hormonit

Etulohko tuottaa ja erittää muiden muassa seuraavia hormoneja:
Tyreotropiini (TSH) kiihdyttää kilpirauhasen hormonituotantoa.
Kortikotropiini (ACTH) kiihdyttää lisämunuaisen kuorikerroksen hormonituotantoa.
Gonadotropiinit follitropiini (follikkeleita stimuloiva hormoni, FSH) ja lutropiini (lutenisoiva hormoni, LH) vaikuttavat sukupuolirauhasten toimintaan. Ne lisäävät sukupuolihormonien erittymistä sukupuolirauhasista ja edistävät siittiöiden ja munasolujen kypsymistä sekä kasvua.
Prolaktiini (PRL) lisää rintarauhasten maidontuotantoa ja -eritystä
Somatotropiini eli kasvuhormoni (GH) vaikuttaa laajalti elimistössä kasvuun, aineenvaihduntaan ja proteiinisynteesiin.
Jokaista näistä hormoneista tuottaa oma solutyyppinsä, poikkeuksena follitropiini ja lutropiini, joita tuottaa sama solutyyppi, gonadotrooppinen solu. Tyreotropiinia tuottavat tyreotrooppiset solut, kortikotropiinia kortikotrooppiset solut, prolaktiinia laktotrooppiset solut ja kasvuhormonia somatotrooppiset solut.
Hypotalamuksen erittämät liberiinit lisäävät adenohypofyysin hormonien tuotantoa ja eritystä, kun taas hypotalamuksen statiineilla on adenohypofyysin hormonituotantoa ja -eritystä estävä vaikutus. Tyroliberiini (TRH) stimuloi tyreotropiinin ja prolaktiinin tuotantoa ja eritystä, gonadoliberiini (GnRH) puolestaan gonadotropiinien, kortikoliberiini (CRH) kortikotropiinin, sekä somatoliberiini (GHRH) kasvuhormonin tuotantoa ja eritystä. Somatostatiini (SRIF) taas estää kasvuhormonin tuotantoa ja eritystä. Lisäksi dopamiinilla on rooli prolaktiinin tuotannon ja erityksen estämisessä.
Aiheesta muualla

Solunetti: Adenohypofyysi, aivolisäkkeen etulohko
Hellas (alue)

Hellas ja sen antiikin aikaiset alueet sekä lähimmät ”barbaariset” alueet pohjoisen puolella.
Hellas (m.kreik. Ἑλλάς) eli Kreikka (lat. Graecia) viittasi antiikin aikana helleenien eli kreikkalaisten asuma-alueeseen. Käsitykset Hellaan rajoista kuitenkin vaihtelivat, ja nimitys voitiin tulkita laajemmassa ja suppeammassa merkityksessä. Alun perin termi viittasi pieneen alueeseen Fthiotiissa, ja myöhemmin pääasiassa nykyisen Manner-Kreikan keskiosaan. Joskus mukaan luettiin myös eteläosa eli Peloponnesos.
Tässä kuvataan Hellas-nimityksen historiaa ja sen rajoja sekä alueen antiikin aikaista maantiedettä yleisesti keskittyen Hellaan pääalueisiin, jotka olivat Thessalia, Akarnania, Aitolia, Fokis, Boiotia, Lokris, Euboia ja Attika, ja laajemmassa mielessä myös Peloponnesoksen Korinthia, Argolis, Akhaia, Arkadia, Lakonia ja Messenia. Näiden alueiden maantiedettä ja poliittista historiaa kuvataan tarkemmin kunkin alueen sekä niiden polisten eli kaupunkivaltioiden omissa artikkeleissa.
Kaikkein laajimmassa merkityksessä Hellas saattoi viitata kaikkiin kreikkalaisiin poliksiin yhdessä, missä tahansa ne sijaitsivatkaan. Tässä merkityksessä Hellaan aluetta käsittelee artikkeli antiikin Kreikan maantiede.
Hellaan asukkaasta käytettiin nimeä helleeni (Ἕλλην, Hellēn, fem. Ἑλληνίς, Hellēnis), monikossa helleenit (Ἕλληνες, Ellēnes). Latinaksi etnonyymi oli Graecus, ’kreikkalainen’.
Maantiede

Seuraavassa kuvataan Hellasta antiikin maantieteessä alueena, joka käsitti Keski-Kreikan, Thessalian, Euboian ja Peloponnesoksen, toisin sanoen suunnilleen nykyisen Kreikan manneralueen lukuun ottamatta sen pohjoisimpia alueita Epeirosta, Makedoniaa ja Länsi-Traakiaa.